ועדת הכלכלה, כנסת 20, פרוטוקול מספר 75, 2015-11-03 08:30

יעקב פרי: בוקר טוב לכולכם.

יעקב פרי: נפלה בחלקי הבוקר הזכות להחליף את יושב-ראש ועדת הכלכלה, איתן כבל.

יעקב פרי: זה לגמרי זמני וחד-פעמי.

יעקב פרי: רבותיי, אנחנו עומדים לעסוק הבוקר בבקשה של חבר הכנסת אריה מכלוף דרעי, שר הכלכלה עד צהרי היום, שהעביר מכתב ב-12 באוקטובר 2015 לוועדת הכלכלה, תחת הכותרת: צו היבוא והיצוא (איסור יבוא זיקוקין דינור), התשע"ו-2015.

יעקב פרי: אני מניח שכולם ראו את המכתב.

יעקב פרי: אני אקריא אותו: "לאור התגברות השימוש כנגד כוחות הביטחון ואזרחי מדינת ישראל בזיקוקין די-נור השייכים לקטגוריה 2 כמשמעותה בתקן הישראלי מספר 4373, לרבות אלו המסווגים בקטגוריה 2 כמשמעותה בתקן האירופאי 15947 EN, כדוגמת כוורות זיקוקים ומלחמת פרחים (סוג של נר רומי, Roman candle), ולאור חוות דעתה של משטרת ישראל בנושא, ובהמשך לדיונים שהתקיימו עם נציגי משטרת ישראל ומפכ"ל המשטרה בנושא וכן פניית השר לביטחון פנים, ולאחר שקילת כלל השיקולים הרלוונטיים בנושא, החליט שר הכלכלה לאסור יבוא לישראל של זיקוקין די-נור הנזכרים בצו זה.

יעקב פרי: ב-18.11.2014 אישרה ועדת הכלכלה להתקין בצו, איסור יבוא על זיקוקין די-נור עד ליום 15.2.2015.

יעקב פרי: לאור התפזרות הממשלה ומכוח סעיף 38 לחוק יסוד: הכנסת, נשאר צו זה בתוקף עד ליום 30.6.2015, וביום ה-20.7.2015 אישרה ועדת הכלכלה את צו היבוא והיצוא (איסור יבוא זיקוקין די-נור) (הוראת שעה), התשע"ה-2015 עד ליום 15.11.2015.

יעקב פרי: לבקשת השר לביטחון פנים, משטרת ישראל וגורמי ביטחון נוספים, בהתבסס על חוות דעתם המקצועית ולאחר ששקל שר הכלכלה מכלול שיקולים, ביניהם הנוגעים לביטחון, בטיחות ולסחר חוץ, וערך איזונים בין אינטרסים שונים, החליט השר להשתמש בסמכותו לפי סעיף 2 לפקודת היבוא והיצוא [נוסח חדש], התשל"ט-1979, ולקבוע איסור קבוע על יבוא זיקוקין די-נור מועפים המסווגים בפרט מכס 36.04 בצו תעריף המכס והשייכים לקטגוריה 2 כמשמעותה בתקן ישראלי ת"י 4373 או בתקן אירופאי 15947 EN." אני רוצה להביא לידיעת החברים שהעניין מובא לאישורה של ועדת הכלכלה על פי צו היבוא והיצוא, נוסח פקודת היבוא והיצוא, שהיא סמכות שר הכלכלה לאסור יבוא של כל מוצר מסוים, כשההוראה בחוק היצוא והיבוא קובעת שוועדה של הכנסת צריכה לקבל את ההחלטה הזאת, וזה על פי חוק יסוד: הכנסת, שאומר שתקנות שהתקין שר וקובעות ענישה פלילית בשל הפרתן, לא ייכנסו לתוקף אלא אם כן אושרו לפני פרסומן על ידי ועדה מוועדות הכנסת שהנושא נמצא בתחום אחריותה.

יעקב פרי: ולכן הנושא מובא לכאן, ובדחיפות, לאור העובדה שידידנו השר דרעי, כהונתו כשר הכלכלה תפקע היום בצהריים והוא צריך לחתום על התקנות עד אז, בהנחה שוועדת הכלכלה תאשר אותן הבוקר.

יעקב פרי: אני אשמח לשמוע את מי שרוצה להתייחס.

יעקב פרי: משטרת ישראל, נתחיל בכם.

יעקב פרי: בבקשה.

<ניצב אהרון אקסול: שמי אהרון אקסול, אני ראש אגף המבצעים של המשטרה.

<ניצב אהרון אקסול: אנחנו עשינו פה מספר דיונים, ישבנו בוועדת הכלכלה גם בפעם הקודמת, והקרנו סרטון שמראה את המשמעות של הזיקוקים האלה.

<ניצב אהרון אקסול: למיטב זיכרוני, כל אנשי הוועדה שישבו פה המליצו לאסור יבוא כבר באותה ישיבה.

<ניצב אהרון אקסול: אני חושב שמיותר להזכיר פה את האיום של הזיקוקים.

<ניצב אהרון אקסול: מדובר בפגיעה בכוחותינו, גם בצד הפח"עי וגם בצד הפלילי, בעיקר בתקופה האחרונה, ואנחנו רואים את זה בהר הבית ובמזרח ירושלים כנגד כוחותינו.

<ניצב אהרון אקסול: הכלי הזה יכול לגרום גם לפציעות קשות וגם למוות, ואפילו יש חוות דעת של קרפ"ר בעניין הזה.

<ניצב אהרון אקסול: לכן אני חושב שיש לאסור את היבוא הזה, ואני מקווה שזו תהיה ההחלטה פה.

<ניצב אהרון אקסול: תודה.

יעקב פרי: תודה.

<תנ"צ שוקי זיסו: אני שוקי זיסו, סגן ראש אגף המבצעים.

<תנ"צ שוקי זיסו: היה צוות בין-משרדי שכלל את המשרד לביטחון פנים ומשרד הכלכלה, שבו בחנו את כל האיום הקיים בסוגיית הזיקוקים.

<תנ"צ שוקי זיסו: אנחנו מדברים על משהו מאוד ממוקד: זיקוקים קטגוריה 2 מועפים.

<תנ"צ שוקי זיסו: כך שלא מדובר באיזה איסור כולל וגורף.

יעקב פרי: אתה אומר שאין סכנה לימי העצמאות.

<תנ"צ שוקי זיסו: בדיוק.

<תנ"צ שוקי זיסו: וגם לימי ההולדת.

<תנ"צ שוקי זיסו: בניסוי הזה ובעבודת המטה הזאת בחנו גם את המודיעין ואת האיומים והסכנות.

<תנ"צ שוקי זיסו: כמו שנאמר פה, עשינו ניסוי מאוד מקצועי בנוגע לסכנות ולאיומים שיש בעניין הזה, ואנחנו יודעים בוודאות, גם ממודיעין וגם מפעילות מבצעית שאנחנו עושים, שהזיקוקים האלה זולגים לגורמי פח"ע ומשמשים גורמי פח"ע כנגד כוחות הביטחון, גם להכנת מטענים וגם בירי על שוטרים.

<תנ"צ שוקי זיסו: מי שראה את הסרטים בהר הבית ומקומות אחרים רואה ממש מטווח של זיקוקים על השוטרים.

יעקב פרי: במה משתמשים בזיקוקים הללו שלא למטרות שלשמן נתכנסנו?

יעקב פרי: אני מניח שיענו על זה אחר כך.

<תנ"צ שוקי זיסו: כמו שנאמר פה, באמת קיימת סכנה גדולה מאוד בעניין הזה, ולכן אנחנו מבקשים את הצו.

<תנ"צ שוקי זיסו: תודה.

יעקב פרי: המשרד לביטחון פנים רוצה להוסיף?

<יואל הדר: לא בשלב הזה.

יעקב פרי: אדוני, בבקשה.

<ירון מור: שמי ירון מור, אני יושב-ראש חטיבת יבואני הזיקוקים באיגוד לשכות המסחר.

<ירון מור: א', אנחנו בעד מערכת הביטחון, אנחנו חלק מהמדינה, אנחנו חושבים שצריך להקפיד הרבה יותר ולעשות סדר.

יעקב פרי: אבל?

<ירון מור: עשיית הסדר צריכה להיעשות נגד העוברים על החוק.

<ירון מור: קיימים היום חוקים, קיימות היום תקנות, קיימות היום הוראות, קיימים צווי שעה; והאנשים שרוצים לעבוד חוקי לא יכולים היום לעבוד.

<ירון מור: יש לנו בעיות עם משטרת ישראל: אנחנו צריכים להחתים תחנת משטרה, ובתחנת המשטרה לא נותנים לנו לעשות את דוח הסיור - - -

יעקב פרי: אתה מוכרח להסביר לי את הקשיים הללו.

<ירון מור: היום, בשביל להפעיל זיקוקין די-נור בצורה חוקית, אני צריך - - -

יעקב פרי: לא רק קטגוריה 2?

<ירון מור: אני מדבר על קטגוריה 2 ו-3, שזה כוורות עד 38מ"ל כולל, באירועים פרטיים, חתונות, ימי הולדת, בר-מצוות, מסיבות סיום שנה בבית ספר.

<ירון מור: יש מספר חוקים שחלים עליהם.

<ירון מור: אחד, אם זה אירוע המוני או יש אישיות מאובטחת, אני צריך לעשות דוח סיור.

<ירון מור: חבלן משטרה, ראש מחלקת סיור במשטרה או קצין אג"ם; קצין רישוי עסקים במשטרה; מכבי אש שצריך לבוא לשטח לאשר לי את זה; מד"א; ואז אני עובר למשרד העבודה ומקבל היתר.

יעקב פרי: זה לגבי כל אירוע?

<ירון מור: כל אירוע.

<זאב דיבסק: הזיקוקים הגדולים.

<זאב דיבסק: תדייק בבקשה.

<ירון מור: לא, הזיקוקים הגדולים...

<ירון מור: אני מדבר כרגע על קטגוריות 3 ו-4, שנכנסות לחוק חומרי נפץ.

<ירון מור: בשביל קטגוריה 2 אני צריך - - -

<זאב דיבסק: זה לא על שולחננו בכלל.

<ירון מור: בקטגוריה 2 אני חייב לעבור דרך קצין משטרה, קצין רישוי, אם זה עד 38 מ"מ כולל, והוא צריך לחתום על הנייר שהוא מאפשר ליבואן למכור לו, שיש לו רכב מאושר להובלת זיקוקים לשטח, שעובדים שני אנשים, שהוא בעל רישיון ובעל הסמכה ממשרד העבודה.

<ירון מור: אנחנו, ירדה לנו העבודה השנה ב-70% בעניין הזה.

<ירון מור: 70%.

<ירון מור: אנחנו שישה יבואנים בארץ.

<ירון מור: מעבר לזה, תקוע לנו בסין חומר מקטגוריה 2 משנה שעברה, כשהצו יצא מהיום להיום, ואנחנו משלמים על האחסנה.

<ירון מור: כלומר, לא רק ששילמנו על העבודה, הוא גם תקוע עדיין בסין.

<ירון מור: בישיבה הקודמת - - -

יעקב פרי: סליחה, אני אתן לך לסיים.

יעקב פרי: יש פה נציג של משרד הכלכלה?

<זאב דיבסק: כן.

יעקב פרי: אז אנחנו נגיע אליך עוד מעט.

יעקב פרי: אני כבר רוצה שתנסח את תשובתך, כי אני חושב שצריך לדבר על איזשהו סוג של פיצוי.

יעקב פרי: ירון, אתה יכול להמשיך.

<ירון מור: בישיבה הקודמת הועלה העניין הזה.

<ירון מור: רבותיי, אנחנו אתכם בהכול.

<ירון מור: אנחנו עובדים עם מערכת הביטחון, אנחנו עובדים עם החבלה, אנחנו נותנים שירותים לאנשים האלה, אנחנו עוזרים להם לאחסן אצלנו את הזיקוקים המוחרמים.

<ירון מור: רוב הזיקוקים שמגיעים לשטחים האלה זה הברחות, וחלק מהזיקוקים שמגיעים לשטחים האלה זה זליגה – שבא אליי בן אדם, קונה זיקוקים ומעביר את זה הלאה.

<ירון מור: אנחנו צריכים למצוא עם משטרת ישראל – והייתה לנו ישיבה עם תנ"צ זיסו ועם קצין חבלה ארצי, מר אדרי, בעניין הזה לפני כחודשיים – איך אנחנו פותרים את הבעיה שאלו שרוצים לעבוד חוקי יוכלו לעבוד.

<ירון מור: כי היום אנחנו לא יכולים לעבוד.

<ירון מור: אנחנו צריכים למצוא איזושהי דרך חוקית שאנחנו נוכל להתקיים.

<ירון מור: אנחנו השקענו ימבה כסף בעסקים האלה - - -

יעקב פרי: איזה אחוז מהיבוא שלכם זה קטגוריה 2?

<ירון מור: היום זה בסביבות 35%, 40%.

<ירון מור: וגם בימי עצמאות, בירי ב-close proximity, אם אנחנו יורים ברמת גן למשל מהגגות, אנחנו לא יכולים לירות קטגוריה 3, מכיוון שזה קרוב מדי לאנשים.

<ירון מור: טווח הביטחון הוא 25 מטר.

<ירון מור: יש לי כאן

<ירון מור: גם סרטון של ניסויים שנערכו – גם המשטרה ערכה ניסויים וגם אנחנו עשינו ניסויים – סרטון לא שלנו אלא מהאינטרנט, שמראה שיורים על בן אדם קטגוריה 2 משמונה מטר.

<ירון מור: יש לו כווייה.

<ירון מור: זה לא צריך להיות, אנחנו לא צריכים לתת לזה יד, מצד אחד, אבל מצד שני, אם מקבלים החלטה לאסור את הזיקוקים, אנא, חשבו על הצעד הבא.

<ירון מור: לא לתת החלטה גורפת מעכשיו עד סוף הימים, אלא לתת החלטה לשנה, לתת החלטה לשנתיים, ובואו נראה מה קורה אז.

<ירון מור: אנחנו לא בשווייץ - - -

יעקב פרי: דבריך לגמרי נהירים וברורים.

יעקב פרי: עוד מישהו רוצה להוסיף מצד היבואנים?

יעקב פרי: בבקשה, אדוני.

יעקב פרי: רק בקיצור, אם אפשר.

<מיכאל אסולין: שמי מיכאל אסולין, ואני גם יבואן.

<מיכאל אסולין: לצערי הרב הענף הזה הולך ונמחק.

<מיכאל אסולין: מדובר פה בהרבה משפחות שזה עיסוק שני שלהם, שהן יוצאות לאירועים ועושות עוד הכנסה קטנה - - -

יעקב פרי: עיסוק נוסף.

<מיכאל אסולין: כן.

<מיכאל אסולין: רובם.

<מיכאל אסולין: מדובר בכמה אלפים של מפעילים שמתפרנסים מזה, והם מספרים שאין להם מה לעשות בענף הזה.

<מיכאל אסולין: אנחנו כיבואנים מחזיקים אותם, כי האינטרס שלנו הוא שבחג העצמאות יהיו לנו מפעילים.

<מיכאל אסולין: בחג העצמאות הקרוב - - -

יעקב פרי: מר אסולין, מה הקשר בין המפעילים לאיסור של קטגוריה 2?

<מיכאל אסולין: תראה, אנחנו עובדים מסודר.

<מיכאל אסולין: זה שיש בעיות בהר הבית, אנחנו לא אשמים בכל מה שקורה שם.

<מיכאל אסולין: אני, בוועדות שהייתי אמרתי שברגע שתהיה רגיעה ירדו מהזיקוקים.

<מיכאל אסולין: אבל מה אנחנו אשמים?

<מיכאל אסולין: חבר כנסת אחד שעולה להר הבית סוגר לנו את הפרנסה.

יעקב פרי: משרד הכלכלה, בבקשה.

יעקב פרי: תתייחס בבקשה לנקודות שהועלו פה על ידי היבואנים.

יעקב פרי: אחת, האם האיסור הוא לצמיתות?

יעקב פרי: נקודה שנייה, האם אפשר לדבר על פיצוי?

יעקב פרי: ונקודה שלישית, כל הנושאים שהוזכרו פה – קטגוריות, מפעילים וכיו"ב.

<זאב דיבסק: שמי זאב דיבסק, אני מנהל תחום בטיחות במינהל הבטיחות והבריאות התעסוקתית במשרד הכלכלה.

<זאב דיבסק: אני אתייחס לדברים שהעלית.

<זאב דיבסק: קודם כול, הצו במצב הקיים, כפי שהוא מוצע, הוא צו לצמיתות.

יעקב פרי: לא, הוא לא לצמיתות.

<זאב דיבסק: הצו החדש, זה שאנחנו הולכים לאשר.

יעקב פרי: הוועדה מתבקשת איסור יבוא לצמיתות.

יעקב פרי: העלה פה ירון רעיון לא לעשות את זה גורף אלא לעשות את זה לשנה, שנתיים או שלוש.

יעקב פרי: אבל לא זאת בקשת המשרד לביטחון פנים ומשטרת ישראל.

<זאב דיבסק: המשרד לביטחון פנים, כידוע, מבקש את הצו לצמיתות.

<זאב דיבסק: עם זאת, אולי באמת אנחנו נגיע לחזון אחרית הימים בעוד איקס זמן ואז באופן עקרוני אין שום בעיה לבטל את הצו הזה, שהוא צו לצמיתות.

<זאב דיבסק: זאת אומרת, כרגע אנחנו מדברים על צו שהוא לצמיתות, אבל אין מניעה, ככל שהמצב יאפשר, לבטל את הצו הזה ולהמשיך ולאפשר יבוא של זיקוקים מקטגוריה 2.

יעקב פרי: הערת ביניים.

יעקב פרי: היות שבשלוש השנים האחרונות אני קצת התוודעתי למערכות פה, למדתי שאם אנחנו עושים אישור לצמיתות אז זה לצמיתות, ואם אתה עושה לשנתיים, שלוש או חמש, זה הרבה יותר קל, כי הרי אנחנו רואים בהיסטוריה שכל האיסורים היו...

יעקב פרי: אלה היו איסורים לחצי שנה, ואז אתה מביא את זה רק לוועדת הכלכלה.

יעקב פרי: אבל לשנות אחר כך צו זה הרבה יותר קשה.

יעקב פרי: אבל אני עדיין לא קובע את דעתי, אני רק מעיר.

<זאב דיבסק: זה המידע שקיבלנו מהמחלקה המשפטית, וכפי שאתה ואני כאזרחי מדינת ישראל יודעים שאף אחד לא יודע כמה זמן הדברים האלה יימשכו... הרי בהתחלה חשבנו שכל הבלגן הזה ייגמר אוטוטו, אבל בינתיים אנחנו רואים שהוא נמשך ונמשך.

יעקב פרי: אבל לא זאת צריכה להיות הדאגה שלך, בשביל זה יש טונות של משפטניות לעניין הזה.

<זאב דיבסק: מכל מקום, מה שנאמר על ידי המחלקה המשפטית זה שבמידה שבאמת ייווצר המצב, יש אפשרות לבטל את הצו.

<זאב דיבסק: נראה מתי זה יתקיים.

<זאב דיבסק: לגבי העניין של הפיצוי, קיבלנו חוות דעת ממשרד המשפטים, וככל הנראה נצטרך למצוא איזה מנגנון של פיצוי, ואני מניח שמי שיצטרך לשאת בעלות של זה זה גם המשרד לביטחון פנים, שקבע את הקביעה, וגם משרד הכלכלה.

<זאב דיבסק: אני לא יודע באילו יחסים, אבל הבאנו את זה בחשבון.

יעקב פרי: כלומר, אתה אומר שיש איזושהי נכונות.

<זאב דיבסק: כן, יש נכונות, בוודאי.

<זאב דיבסק: ובלבד כמובן שהם באמת יוכיחו את הנזקים שנגרמו, החל מההיבטים של הזמנות שנערכו לפני שנה וחצי ויושבות בסין, הכמויות שנמצאות פה בארץ וכולי.

<זאב דיבסק: כל הדברים האלה ייבדקו, ועל סמך זה נבדוק איזשהו מנגנון, ואני מקווה שאנחנו ניתן את הפיצוי ההולם.

<זאב דיבסק: באשר לשאלתך הקודמת, אני עוד פעם אומר שהיום המצב הוא מאוד-מאוד רגיש.

<זאב דיבסק: לגבי כל העניין הזה של אותם היתרים, נכון לומר, כפי שבאמת ציינו פה קודמיי, שנעשתה פה איזושהי עבודה, והעבודה הזאת בעצם יצרה איזה מנגנון מאוד מסורבל, שאמנם מצד אחד לא אפשר מכירה של זיקוקים בצורה יחסית פתוחה, אבל מצד שני זה יצר בעיה שקשה מאוד לאשר כל הפעלה של זיקוקים מועפים מקטגוריה 2 באופן נפרד.

<זאב דיבסק: המשטרה הציעה את המהלך הזה, ואנחנו בהחלטת המשרד הסופית נעתרנו לבקשה והחלטנו לאשר את הצו.

יעקב פרי: אני מודה לך.

יעקב פרי: עוד מישהו ממשרד הכלכלה?

<נילי ברוש: אני יועצת השר אריה דרעי.

<נילי ברוש: בדיון הקודם ישב כאן חבר הכנסת עיסאווי פריג', שאמר שאין חתונה שלא נפגעים אצלם אנשים.

<נילי ברוש: הוא תיאר מצב שהבן שלו חוזר עם תיק מפוצץ בנפצים, שאין לו מושג מאיפה הוא הביא אותם.

<נילי ברוש: וזה משלים אולי עוד פן של הדבר הזה, מעבר לצד של משטרת ישראל.

<נילי ברוש: דבר שני, חשוב לי לציין שלא כל כך בקלות שר הכלכלה חותם על צו איסור יבוא קבוע.

<נילי ברוש: זה לא היה פשוט לנו, וחשוב לי לציין את זה, ולו בשביל הפרוטוקול.

<נילי ברוש: זה לא קורה.

יעקב פרי: כן, וגם לוועדת הכלכלה די קשה לאסור, אבל הנסיבות פה הן בהחלט נסיבות - - -

<ירון מור: סליחה, רק תיקון אחד למה שהגברת אמרה.

<ירון מור: קודם כול, זה לא נפצים, זה חזיזים.

<ירון מור: חזיזים אסורים על פי צו צעצועים מסוכנים כבר עשר שנים.

<ירון מור: כלומר, אלה הברחות.

יעקב פרי: זה ידוע.

יעקב פרי: ירון, דווקא במקצוע הזה התמחיתי שנים, אני מכיר אותו.

יעקב פרי: אני אתן לך להגיב, אבל אנחנו נשמע קודם את המשרד לביטחון פנים.

<יואל הדר: אני יואל הדר, היועץ המשפטי של המשרד לביטחון פנים.

<יואל הדר: מדינת ישראל קיימת מעל 67 שנים, ובמשך 66 שנה המשרד לביטחון פנים, השר לביטחון פנים, משטרת ישראל, לא ביקשו להתייחס לנושא של הזיקוקים, כי זה לא היה איזשהו דבר אקוטי מבחינת הביטחון של האזרחים ושל השוטרים.

<יואל הדר: אבל בשנה-פלוס האחרונות הדבר הפך להיות כלי נשק בידי גורמים מסוימים, נגד אזרחים וכוחות הביטחון.

<יואל הדר: בעקבות האירועים, השר לביטחון פנים הקודם – למרות שהייתה בקשה להפוך את הצו הזה לקבוע, בגלל מה שקורה – הפעיל שיקול דעת וביקש שזה יהיה רק למשך חצי שנה, כי אולי ישתנה המצב.

<יואל הדר: שר הכלכלה - - -

<מרב תורג'מן: סליחה שאני עוצרת אותך, אבל דובר בדיון הקודם לא על לבחון את המצב ,אלא על קביעת נוהל.

<זאב דיבסק: הנוהל נקבע.

<יואל הדר: אני מדבר על ההיסטוריה, זה היה לפני זה, אני לא זוכר שאת היית פה.

יעקב פרי: יואל, תמשיך בבקשה.

<יואל הדר: השר לביטחון פנים סבר שיש מקום לחצי שנה, ופנה לשר הכלכלה, לא לכנסת, וביקש שזה יהיה לחצי שנה.

<יואל הדר: מדובר על הצו הראשון, ב-2014.

<יואל הדר: שר הכלכלה לא נענה לבקשה של השר לביטחון פנים ולא נענה לחצי שנה, אלא הסכים לתקופה יותר קצרה – חודשיים.

<יואל הדר: גם הוא סבר שצריך לבחון את זה במפורט; כפי שנאמר פה על השרים, שלא ממהרים לסגור דבר מסוים, כי הם רוצים לבחון את המשמעויות של הנושא.

<יואל הדר: לצערנו, המצב לא השתפר אלא רק הורע בתקופה הזאת, ועדיין השתמשו בזיקוקים האלה נגד כוחות הביטחון.

<יואל הדר: הכנסת התפזרה ולכן נוצרה אפשרות לזמן נוסף, ואחרי זה התבקשה הארכה נוספת - - -

יעקב פרי: יואל, אנחנו מכירים את ההיסטוריה.

<יואל הדר: עכשיו אני רוצה להגיד עוד משהו.

<יואל הדר: מה שחשוב זה שבתקופה הזאת אנחנו רואים שיפור: נמסר לי שיש ירידה של מעל 50% בשימוש בזיקוקים כנגד אזרחים וכוחות הביטחון.

יעקב פרי: שזה נובע, לפי הערכתכם, מכך שיש פחות מחומר?

<יואל הדר: גם הפעילות של כוחות הביטחון וגם הצו עשו את שלהם.

<יואל הדר: לא מדובר פה על שישה יבואנים, מדובר פה על עשרות, אם לא מאות, של אזרחים שחשופים לזיקוקים האלה, וגם על עשרות ומאות מכוחות הביטחון.

<יואל הדר: וכששמים את אלה לצד אלה, וכאמור, לא מדובר בכל הזיקוקים אלא בקטגוריה מסוימת, אין לי ספק שבעת הזאת, מאחר שהדבר הזה ממשיך, יש צורך לקבוע את זה כצו קבוע.

<יואל הדר: אני שמח ששר הכלכלה הנוכחי נעתר לבקשה וגם הוא ראה את הדברים כפי שאנחנו רואים, ואני מבקש זאת גם מהוועדה, אחרי שבדיון הקודם כל חברי הוועדה אמרו שיש מקום לעניין הזה.

<יואל הדר: הדבר הזה מספיק חשוב עבורנו ועבור אזרחי מדינת ישראל.

יעקב פרי: אנחנו נתייחס לבקשתכם בכובד ראש, אבל אנחנו בכל זאת חושבים שכאשר מדובר על בקשה לצו לצמיתות על מוצר שעד תקופה מסוימת היה פחות מטריד ורגיש, צריך לדון בכך בכובד ראש, למצוא את כל האלטרנטיבות, כי יכול להיות שיש אלטרנטיבות נוספות.

יעקב פרי: אבל הבקשה מונחת על שולחננו ונתייחס אליה בכובד ראש.

<יואל הדר: זאת הפעם השלישית שאנחנו פה, ולכן בהחלט יש כאן כובד ראש.

<יואל הדר: כנראה שזה מה שאנחנו צריכים בעת הזאת, וזאת בקשתנו.

יעקב פרי: תודה, יואל.

יעקב פרי: אדוני, בבקשה.

<חיים עוז: אני חיים עוז, סמנכ"ל באיגוד לשכות המסחר.

<חיים עוז: במבחן התוצאה, בסופו של דבר יש איסור להביא זיקוקים מקטגוריה 2 לארץ.

<חיים עוז: אני גם מבקש שהאישור יהיה זמני.

<חיים עוז: זה יכול להיות לשנה, שנתיים או יותר – שהוועדה תחליט.

<חיים עוז: בסופו של דבר התוצאה מושגת, ואני לא סבור שמוצר שלא הייתה אתו בעיה לפני שהשתמשו בו נגד כוחות הביטחון.

<חיים עוז: ..

<חיים עוז: אנחנו בהחלט תומכים באיסור של היבוא הזה כרגע, אבל אנחנו בעד לקבוע את זה באופן זמני.

<חיים עוז: יחד עם זאת, בנושא של קביעת מנגנון הפיצוי, אני כן מבקש – ואנחנו מכירים את ההתנהלות במשרדי ממשלה – לקבוע איזשהו דיון מעקב ודיווח לוועדה, על מנת לראות שהדבר הזה כן מתקיים ולא מתמסמס בדרך.

יעקב פרי: ברור לחלוטין.

יעקב פרי: אני מודה לך.

יעקב פרי: ירון, בקיצור.

<ירון מור: אני חוזר בקצרה.

<ירון מור: היבואנים הרשמיים נמצאים תחת פיקוח של כל האנשים כאן 24/7.

<ירון מור: עושים לנו ספירות מלאי במחסנים.

<ירון מור: רוב החומר הוא לא באופן חוקי.

<ירון מור: הבעיה הגדולה ביותר תהיה ביום העצמאות, לא בגלל יבוא החומר אלא בגלל התוצאה המקבילה של זה: היו 2,000 בעלי רישיונות להפעלה במדינת ישראל והיום יש 485 איש, וזאת בזמן שיש 630 אתרים, כשבכל אתר צריכים להיות שני מפעילים לפחות.

<ירון מור: לא יודע איך נעשה את זה.

<ירון מור: בגלל שאנחנו לא יכולים להביא, אנשים לא עובדים ולא מחדשים את התעודות שלהם, כי זו עלות כבדה מאוד.

יעקב פרי: תראו, אני בהחלט מתלבט בין זמן ארוך יחסית לבין צמיתות.

יעקב פרי: זמן ארוך יחסית יכול להיות שנתיים ויכול להיות גם חמש.

יעקב פרי: לכן תנסו לשכנע אותי לצד הזה או לצד הזה.

<ניצב אהרון אקסול: בתקופה האחרונה ממשלת ישראל, הקבינט הביטחוני, קיבלה לא מעט החלטות מהרבה מאוד סוגים שונים ומשונים שמעולם לא קיבלנו אותן.

<ניצב אהרון אקסול: אני מדבר לא רק בהקשר של הזיקוקים אלא גם בהקשרים אחרים, לא פחות קשים ממה שאנחנו עושים פה כרגע.

<ניצב אהרון אקסול: בגלל המצב הביטחוני יש החלטות לא פשוטות שעשינו.

<ניצב אהרון אקסול: עשינו לא מעט פעולות בעניין הזה, כי המצב הביטחוני מחייב.

<ניצב אהרון אקסול: אני חושב שהחלטה לכמה שנים לא תהיה טובה, כי האיום הזה הוא כל הזמן איום.

<ניצב אהרון אקסול: הרי לא יעלה על הדעת שמחר או מחרתיים או בעוד שנתיים שוב פעם נחזור לוועדה לדון בחוק.

<ניצב אהרון אקסול: ברגע שיגיע השלום, ברגע שיגיע המשיח, יכול להיות שאז יחליטו להתיר את הכול, אבל לעת הזאת אני חושב שההחלטה צריכה להיות לצמיתות.

<ניצב אהרון אקסול: האיום הוא איום, והוא לא ישתנה גם לא בעוד ארבע או חמש שנים, ואין צורך להגיע לפה כל כמה שנים ולראות האם האיום השתנה.

<ניצב אהרון אקסול: האיום יכול להשתנות רק אם יהיה פה שלום.

<ניצב אהרון אקסול: כשנהיה באמת כמו שווייץ, אז האיום אולי יוסר.

<ניצב אהרון אקסול: לכן אני חושב שההחלטה צריכה להיות לצמיתות ולא לפרקי זמן כאלה ואחרים.

<ניצב אהרון אקסול: היינו כבר בסרט של פרקי זמן.

יעקב פרי: אני מודה לך.

יעקב פרי: בבקשה, גברתי.

<רפ"ק תמר ליברטי: אני תמר ליברטי, מהלשכה המשפטית של המשטרה.

<רפ"ק תמר ליברטי: רציתי להוסיף שהנגישות והזמינות של החומר היא לב העניין.

<רפ"ק תמר ליברטי: אני לא חושבת שיש ספק שכל עוד אנחנו עדיין תחת איזשהו איום ביטחוני של הפרות סדר, ייעשה שימוש בכל אמצעי שיהיה זמין ונגיש לאותו ציבור.

<רפ"ק תמר ליברטי: אם יאושר הצו לתקופה של שלוש שנים, ובהנחה שהביצה באמת תתבייש – מה נאמר בעוד שלוש שנים?

<רפ"ק תמר ליברטי: הלוא ייאמר שזה פיקטיבי, ואז מה?

<רפ"ק תמר ליברטי: מה יעמוד אז לנגד עיני הוועדה באופן שהיא תוכל לקבל החלטה אמתית?

יעקב פרי: אהרון, יש לי שאלה אליכם.

יעקב פרי: לפני אותן מהומות בהר הבית, חוץ מהנושא של חתונות ודברים כאלה, האם נעשו שימושים בזיקוקים מקטגוריה 2 שהצריכו מעורבות משטרתית ודברים מהסוג הזה, או שזה היה מסוג אותם צעצועים שלפעמים מזיקים?

<ניצב אהרון אקסול: זה היה כל הזמן ברקע, אבל בעוצמה מאוד נמוכה יחסית.

<ניצב אהרון אקסול: כפי שציינו פה קודם, טיפלנו בדבר הזה גם בחתונות וגם באירועים, ששם יש גם נפגעים רבים, בעיקר מהמגזר הערבי.

<ניצב אהרון אקסול: אבל התייחסנו לזה נקודתית; כשיצאה לילד עין, התייחסנו לזה נקודתית אבל לא בהיבט הכולל.

<ניצב אהרון אקסול: אבל העוצמה של זה בשנה וחצי האחרונות – כנראה גם הם הבינו אותה.

<ניצב אהרון אקסול: לא הקרנו פה סרטונים שיראו לכם למה כוונתנו, אבל אני מניח שאתה מכיר את זה.

יעקב פרי: אנחנו רואים את זה בטלוויזיה.

<ניצב אהרון אקסול: דרך אגב, יש לא מעט תביעות, של המגזר בעיקר, על פציעות של קטינים באירועים כאלה ואחרים.

<ניצב אהרון אקסול: אנחנו כמשטרה לא התייחסנו לזה כמו שהיינו צריכים להתייחס, אבל הפעם אנחנו כן מתייחסים לעוצמה של זה.

יעקב פרי: אדוני, הערה.

<מיכאל אסולין: בזמנו היה עידוד של המשטרה, שעודדה את הקטע של למכור לערבים בחתונות.

יעקב פרי: עודדו?

<מיכאל אסולין: כן, כי היה ירי של נשק והיו נפצעים מיריות.

<ניצב אהרון אקסול: אני לא מכיר שום עידוד כזה.

<מיכאל אסולין: הרי ברוב החתונות של הערבים משתמשים בזה.

<ניצב אהרון אקסול: אני לא מכיר שום עידוד, וזאת אמירה לא אחראית.

<ניצב אהרון אקסול: משטרת ישראל לא - - -

<מיכאל אסולין: אנחנו יודעים את זה.

<ירון מור: אני הייתי בוועדת חומרי נפץ ארצית, ביחד עם נציגי החבלה.

יעקב פרי: אני מתקשה לקבל שהמשטרה - - -

<קריאה: כי ירו בנשקים.

<קריאה: מה היה עדיף, נשקים או זיקוקים?

<זאב דיבסק: אני מציע להעמיד דברים על דיוקם.

<זאב דיבסק: המשטרה לא עודדה, אלא להפך, היא אמרה - - -

יעקב פרי: המשטרה מעדיפה זיקוקים על יריות, זה ברור.

<זאב דיבסק: אפשר לשאול את מי שהיה מועמד למפכ"לות, ניסים מור, שהיה גם בתפקיד רמ"ח חבלה.

<זאב דיבסק: אלה היו אמירות שלא באופן מפורש.

<ירון מור: לא, היה גם לפני זה, לפני שניסים מור היה בתפקיד הזה.

יעקב פרי: בבקשה, אדוני.

<מרק פורזיקי: אני מרק, ממשרד הכלכלה, אני אחראי על יבוא של זיקוקי די-נור.

<מרק פורזיקי: רציתי להגיד כמה דברים.

<מרק פורזיקי: אחד, עד שהיה איסור של היבוא, בשנה שעברה, יבוא של זיקוקי די-נור מקטגוריה 2 היווה 60% מכלל היבוא של זיקוקי די-נור, מאחר שהם היו מיועדים לחתונות ולכל מיני אירועים מסוימים, בעוד 3 ו-4 היו מיועדים רק ליום העצמאות.

<מרק פורזיקי: לכן הצריכה של זיקוקי די-נור הייתה בעיקר של קטגוריה 2.

<מרק פורזיקי: דבר שני, יש שני סוגים של יבוא: יבוא חוקי, והברחות.

<מרק פורזיקי: כל הזמן היו הברחות של זיקוקי די-נור, גם תחת פיקוח של המכס ומשטרת ישראל - - -

יעקב פרי: הברחות מאיפה?

<מרק פורזיקי: מסין, כל היבוא הוא מסין.

<מרק פורזיקי: למיטב ידיעתי תפסו בזמן האחרון כ-16 מכולות של זיקוקי די-נור שניסו להבריח.

<מרק פורזיקי: מהניסיון שלי, מאחר שאסרנו את היבוא הרשמי, יש להניח שכל הזיקוקים מקטגוריה 2 שמופעלים עכשיו נגד כוחות הביטחון הם לא מיבוא חוקי אלא מהברחות.

יעקב פרי: אני רוצה לרדת לסוף דעתך.

<מרק פורזיקי: אני רק רוצה להגיד עוד משפט אחד.

<מרק פורזיקי: מאחר שאנחנו מכירים את הנושא של זיקוקי די-נור, יש להניח שאנחנו בקרוב נגיע למצב שישתמשו במוצרי זיקוקי די-נור בקטגוריה 3, שיש להם אפקטים הרבה יותר מסוכנים.

יעקב פרי: אני מבין שאתה אומר שאם הוועדה תקבל החלטה לאסור לצמיתות את יבוא זיקוקי הדי-נור מקטגוריה 2, לא רק שזה לא יקל, זה אף יחמיר את הבעיה.

יעקב פרי: זה מה שהבנתי מדבריך.

<מרק פורזיקי: נכון.

<ירון מור: עוד משפט אחד אחרון.

<ירון מור: קטגוריה 3 זה לקחת את קטגוריה 2 ולחבר שתי כוורות ביחד.

<ירון מור: זה הופך את זה לקטגוריה 3.

<ירון מור: זה יגיע לארץ, יחתכו את זה ויעשו את זה קטגוריה 2.

<ירון מור: זה מה שיקרה.

יעקב פרי: גברתי היועצת המשפטית, בבקשה.

<מרב תורג'מן: אני רוצה לחזור לעניין הנוהל, אם כבר מדברים פה על איזון בין זכויות.

<מרב תורג'מן: כעיקרון, איסור יבוא זה כלי שצריך לעשות בו שימוש במשורה, והמשפטנים במשרד הכלכלה ודאי עושים זאת.

<מרב תורג'מן: נדרש לעשות פה איזון בין זכויות היבואנים והשוק החופשי לבין הגנה על ביטחון הציבור.

<מרב תורג'מן: אני כמובן לא מתיימרת לערוך פה את האיזון, אבל אני חוזרת לעניין הנוהל שדובר בו בדיונים הקודמים, בעניין הפיקוח על מכירה ועל זליגה לידיים שלא אמורים להגיע אליהן אותם זיקוקים.

<מרב תורג'מן: האם הגעתם למסקנה, אחרי בחינה בשטח, שאותו נוהל לא מביא לתוצאה הזו?

<זאב דיבסק: אנחנו חוזרים בעצם לדיון הקודם.

<זאב דיבסק: יצא נוהל, שהבאתי אותו לכאן, בעבודה משותפת עם נציגי המשטרה, ובו קבענו דרישות מאוד ברורות שמטרתן לבצע פיקוח הדוק על המכירה של הזיקוקים.

<זאב דיבסק: ברשותכם, קצת היסטוריה בכמה משפטים.

<זאב דיבסק: מה שקרה זה שבעצם כל מי שהיה לו רישיון של מפעיל זיקוקין די-נור, ברגע שהוא הציג תעודה תקפה של מפעיל זיקוקים, היה יכול תאורטית לקנות 200 ק"ג של זיקוקין די-נור, שזו כמות גדולה.

<זאב דיבסק: היבואנים מן הסתם נענו לבקשה, וגם החתימו וכיוצא בזה.

<זאב דיבסק: מה שקרה בפועל זה שהיות שלא נעשה שימוש ב-200 ק"ג באותו היום, כפי שנדרש על פי החוק, חלק מהזיקוקים התחילו להתפזר; ואני לא רוצה לקרוא לזה "זליגה", "עבירות פליליות" או כיוצא בזה.

<זאב דיבסק: לכן, במסגרת אותה ועדה הוקם צוות בין-משרדי, ואמרנו שהזיקוקים שנמכרים ומפוזרים בשטח בצורה לא חוקית יבוקרו ויפוקחו אחד לאחד.

<זאב דיבסק: ובאותו נוהל, שנמצא פה בידי, אמרו שכל אדם שרוצה להפעיל זיקוקים יצטרך פעם אחת לקבל אישור של המשטרה עוד לפני שהוא בכלל מקבל את האישור.

<זאב דיבסק: רוצה לומר, שהמשטרה יודעת היכן מתבצעת ההפעלה, מה כמות ההפעלה ובאיזה שעה זה יתקיים.

<זאב דיבסק: זאת אומרת שהמשטרה יכולה להגיע בשעה המיועדת ולאמת שכל הכוורות שתוכננו בהזמנה במקור, יגיעו ובאמת יופעלו.

<זאב דיבסק: למשטרה היה כנראה קצת קשה ליישם את הדרישות האלה.

<זאב דיבסק: אני רוצה לומר בהיבט המקצועי משהו שהוא אולי טיפה שונה מעמדת המשרד: ברמה המעשית, העובדה שהכמות של הזיקוקים ירדה ב-50% מבחינת הפעלות בלתי חוקיות על גורמי משטרה וגורמי ביטחון, נובעת מכך שיש פיקוח הדוק על המכירה של הזיקוקים האלה.

<זאב דיבסק: אבל המשטרה - - -

<ניצב אהרון אקסול: תרשו לי לתקן את העובדות.

<ניצב אהרון אקסול: קודם כול, זה לא נוהל, זה הבנות.

<זאב דיבסק: לא, זה לא הבנות, זה נוהל, אני מבקש, אל תאמר את זה ככה.

<ניצב אהרון אקסול: זה לא נוהל, זה הסדר.

<ניצב אהרון אקסול: ואני רוצה להגיד מה ההסדר - - -

<זאב דיבסק: מה זה הסדר ומה זה נוהל?

<ניצב אהרון אקסול: הסדר זה זמני ונוהל זה קבוע, אבל זה לא משנה כרגע מה תיאורו של העניין הזה.

<ניצב אהרון אקסול: אני רוצה לומר שהיו הבנות בעניין מכיוון שכשאנחנו התחלנו באיסור היבוא באו אלינו עם הרבה מלאים, ואמרנו שאנחנו מוכנים בעת הזאת, כדי לאפשר להם, להדק טיפה את הפיקוח.

<ניצב אהרון אקסול: להגיד לכם שזה השיג את המטרה?

<ניצב אהרון אקסול: לא.

<ניצב אהרון אקסול: אמנם הצלחנו לצמצם, אבל לבוא ולומר ש-70% זה בגלל אותו הסדר, זה ממש לא נכון.

<ניצב אהרון אקסול: זה גם בגלל פעילות של המכס וגם בגלל פעילות משטרתית מסיבית בשטח, אבל לא בגלל שום הסדר כזה או אחר.

<ניצב אהרון אקסול: כי עובדתית, הסדר כזה הוא בלתי אפשרי ליישום בשטח, נקודה.

יעקב פרי: חברת הכנסת קורן, את רוצה לומר משהו?

נורית קורן: אני מכירה את הנושא של זיקוקי די-נור מקרוב; גילוי נאות: בעלי עובד במשרד הכלכלה, וכל השנים המשרד פעל ופיקח על כמויות של זיקוקי די-נור והחרים את אלה שהוברחו לארץ בצורה כזו או אחרת.

נורית קורן: אני רוצה לומר לכם שלא פעם ולא פעמיים אני ראיתי משאיות שלמות שהוחרמו והועברו למבצר שוני, נדמה לי, ושם היו משמידים אותם.

נורית קורן: אני לא רוצה שיסתובבו פה כל מיני זיקוקי די-נור שיכולים לפגוע בילדים.

נורית קורן: ידיים יורדות, אצבעות יורדות.

נורית קורן: והדבר הכי חשוב: אם משתמשים בזה נגד חיילים ונגד שוטרים, אז זה לא צריך להיות פה ואנחנו צריכים לאסור את זה אחת ולתמיד ולקבל את הצו הזה לצמיתות.

<ירון מור: אבל מה עם מכוניות שמשמשות בתאונות דרכים, טרקטורים שמשמשים ל - - - ?

נורית קורן: נכון, אבל זאת הכנסת הראשונה שלי ואני משתדלת לפעול גם בנושאים האלה.

נורית קורן: נכון, יש הרבה דברים שהורגים, אבל מה שאנחנו יכולים למנוע מהילדים שלנו, כדאי לעשות את זה.

<ירון מור: מקובל, אבל תתפסו את ההברחות, תטפלו בזה, לא באלה שעובדים חוקית.

יעקב פרי: ירון, ירון, הייתי מאוד ליברלי ושמעתי אותך, ואפילו שקלתי.

יעקב פרי: תן לי לנהל את הדיון ברוח טובה.

נורית קורן: אנחנו לא אוסרים לגמרי את היבוא, הרי יש זיקוקים של יום העצמאות שאנחנו לא אוסרים.

יעקב פרי: נורית, אנחנו מדברים על קטגוריה שנקראת קטגוריה 2, שלא פוגעת לנו לא בחגי ישראל ולא ביום העצמאות, אבל היא פוגעת ללא ספק ביבואנים, שחלק גדול מהיבוא שלהם נפגע וייפגע.

נורית קורן: נכון, אבל ביטחון המדינה וביטחון הציבור גוברים על הכול.

יעקב פרי: מקובל לחלוטין.

יעקב פרי: גברתי היועצת המשפטית של משרד הכלכלה, תקראי לנו בבקשה את הצו.

<דבי מילשטיין: לפני שאני מקריאה, רק רציתי לחדד לגבי המנגנון.

<דבי מילשטיין: אנחנו לא מדברים על מנגנון לפיצוי, אלא אנחנו כאילו מציבים שיש לנו נכונות לבדוק כל מקרה ומקרה לגופו.

יעקב פרי: גברתי, אני רוצה להיות קצת יותר נחוש, ואני מבקש שייקבע מנגנון לפיצוי.

יעקב פרי: בעוד שלושה חודשים אנחנו נעשה בוועדה הזאת דיון מעקב - - -

<לאה ורון: שיעבירו בכתב.

יעקב פרי: תעבירו בכתב ואנחנו נחליט אם לעשות דיון או לא.

יעקב פרי: אני חושב שכאשר ועדה של הכנסת מחליטה לאסור לצמיתות, צריך לטפל במנגנון פיצוי.

יעקב פרי: אנשים פה נפגעים, זה מוצר שהם חיים ממנו, ולכן אנחנו צריכים לגלות רגישות מקסימלית בעניין הזה וגם ליצור איזשהו מנגנון פיצוי.

יעקב פרי: אתם תתארגנו לכך, תודיעו לוועדת הכלכלה מה החלטתם, ועל פי זה אנחנו נשקול אם לזמן דיון.

יעקב פרי: תקריאי בבקשה את הצו.

<דבי מילשטיין: עוד הבהרה: הבדיקה תהיה בדיקה פרטנית, לא תהיה כאן איזושהי - - -

יעקב פרי: בוודאי פרטנית.

יעקב פרי: האדון יאמר שיש לו כך וכך טונות מאוחסנים ושנגרם לו נזק כזה וכזה, ואתם תבדקו ותעשו את המנגנון שלכם.

יעקב פרי: אני לא אכנס פה לפרטים, אבל הכוונה היא לתת פיצוי על מה שאנשים הפסידו, לא פיצוי בגלל עצם ההכרזה על הצו לצמיתות.

יעקב פרי: תקראי בבקשה.

<דבי מילשטיין: קוראת:

<דבי מילשטיין: בתוקף סמכותי לפי סעיף 2 לפקודת היבוא והיצוא [נוסח חדש], התשל"ט-1979, ובאישור ועדת הכלכלה של הכנסת לפי סעיף 21א(א) לחוק יסוד: הכנסת, וסעיף 2(ב) לחוק העונשין, התשל"ז-1977, אני מצווה לאמור:

יעקב פרי: תודה.

יעקב פרי: חברת הכנסת נאוה בוקר, את רוצה לומר משהו?

יעקב פרי: לא.

יעקב פרי: רבותיי, אני מבקש להביא לחברותיי את ההצעה לאיסור קבוע.

יעקב פרי: אני חושב שלאור התגברות השימוש בשנים האחרונות בכלי הזה, שמממש מהווה סיכון, אני חושב שעם כל הצער והבעייתיות, אנחנו צריכים לאסור את היבוא הזה לצמיתות.

יעקב פרי: אנחנו לא נתגבר על תופעות כמו הברחות כתוצאה מהאיסור הזה, אבל זה מחייב כמובן הגברת פיקוח של משטרת ישראל והגופים האוכפים, ובזה קצרה ידי מלהושיע.

יעקב פרי: עם זאת, אני חוזר ומבקש שייקבע מנגנון פיצוי לאלה שנפגעים, לאותם יבואנים שנפגעים כתוצאה מהאיסור הזה לצמיתות; פיצוי גם על מה שהם נפגעו ממנו עד כה – הרי אנחנו סוחבים את זה בהוראות שעה כמעט שנתיים – וגם פיצוי עתידי.

יעקב פרי: משרד הכלכלה יקבע את המנגנון ויעביר לנו בכתב.

<דבי מילשטיין: אנחנו מבקשים שהמנגנון יהיה משותף לנו ולמשרד לביטחון פנים.

יעקב פרי: אין שום בעיה, משרד הכלכלה והמשרד לביטחון פנים יקבעו איזשהו מנגנון שבו אני לא יודע אם אנחנו נעשה את היבואנים מאוד מרוצים, אבל פחות מאוכזבים.

יעקב פרי: אני מבקש להעביר לוועדת הכלכלה את מה שהחלטתם.

יעקב פרי: אני מעלה להצבעה את איסור היבוא לצמיתות של זיקוקין די-נור קטגוריה 2.

יעקב פרי: מי בעד?

יעקב פרי: הצבעה בעד אישור הצו – פה אחד צו היבוא והיצוא (איסור יבוא זיקוקין די-נור), התשע"ו-2015, אושר.

יעקב פרי: אושר.

יעקב פרי: אני מודה לכם.

יעקב פרי: הישיבה נעולה.